Prezența la vot la alegerile prezidențiale din 1990 până în 2014

Alegerile prezidenţiale din 1990 au fost singurele din istoria electorală de după 1989 în urma cărora preşedintele României a fost ales din primul tur de scrutin. S-au prezentat la urne 86,19% dintre cetăţenii cu drept de vot, procent care nu a putut fi egalat ulterior. Dintre aceștia, peste 85% (12,2 milioane) l-au votat pe Ion Iliescu.

În 1992, la primul tur al alegerilor prezidenţiale au venit să voteze 12.496.430 de cetăţeni cu drept de vot, reprezentând 76,29% din totalul alegătorilor înscrişi pe liste. La al doilea tur, s-au prezentat la urne 12.153.810 de votanţi, adică 73,23% din total, potrivit alegeri.roaep.ro. Câștigător a fost tot Ion Iliescu, care l-a învins pe Emil Constantinescu cu scorul de 61,4% (7,3 milioane de voturi) vs. 38,6% (4,6 milioane de voturi).

La următorul scrutin prezidenţial, cel din 1996, în primul tur au fost prezenţi la urne 13.088.388 de cetăţeni cu drept de vot, adică 76,01% din totalul alegătorilor înscrişi pe liste. La cel de-al doilea tur, şi-au exprimat opţiunea 13.078.883 de cetăţeni cu drept de vot, reprezentând 75,90% din total. Alegerile au fost câștigate de Emil Constantinescu, care și-a luat revanșa în fața lui Iliescu cu scorul de 54,4% (7,05 milioane de voturi) vs. 45,5% (5,9 milioane de voturi).

În anul 2000, la primul tur de scrutin prezidenţial au votat 11.559.458 de cetăţeni, ceea ce a însemnat o prezenţă de 65,31%. La cel de-al doilea tur, s-au prezentat la urne 10.184.715 de români, adică 57,50% din totalul alegătorilor. A fost anul în care Ion Iliescu a revenit, pentru a treia oară, la Palatul Cotroceni, după ce l-a învins pe extremistul Corneliu Vadim Tudor cu 66,8% (6,69 milioane de voturi) vs. 33,1% (3,32 milioane de voturi).

Următoarele alegeri pentru Preşedintele României au avut loc în 2004. La primul tur, au votat 10.794.653 de cetăţeni români, adică 58,51% din total. La turul al doilea, totalul alegătorilor prezenţi la urne a fost de 10.112.262, ceea ce a însemnat o prezenţă de 55,21%. Traian Băsescu s-a impus în fața candidatului PSD, Adrian Năstase, cu scorul de 51,2% (5,12 milioane de voturi) vs. 48,7% (4,88 milioane de voturi).

La primul tur al prezidenţialelor din 2009, la urne au fost 9.946.748 de cetăţeni, adică 54,37% din total. La cel de-al doilea, au venit să-şi exprime votul 10.620.116 de cetăţeni, reprezentând 58,02% din total. Traian Băsescu a câștigat cel de-al doilea mandat de președinte, după ce l-a învins pe Mircea Geoană, candidatul PSD, cu scorul de 50,3% (5,27 milioane de voturi) vs. 49,6% (5,2 milioane de voturi) – o diferență de doar 70.321 de voturi.

La ultimele alegeri prezidenţiale, în 2014, la primul tur au fost prezenţi la urne 9.723.232 de cetăţeni cu drept de vot, ceea ce a însemnat o prezenţă de 53,18%. În turul doi, au venit să voteze 11.719.344 de cetăţeni români, adică 64,11% din totalul alegătorilor înscrişi în liste. Din nou, candidatul PSD, Victor Ponta, a fost învins la urne de către Klaus Iohannis, care s-a impus cu scorul de 54,4% (6,28 milioane de voturi) vs. 45,5% (5,26 milioane de voturi).

Sursa: Agerpres